C 214/130
FI
Euroopan unionin virallinen lehti
16.6.2023
Torstai 19. tammikuuta 2023
52. panee tyytyväisenä merkille, että EIP panostaa digitalisaatiostrategiaan ja tietoturvariskien hallintaan sekä kyberturvallisuuteen ja että EIP-ryhmä hyväksyi toukokuussa 2021 tieto- ja viestintätekniikan alaa koskevan strategian ”Digital Ambition Strategy”; muistuttaa, että kyberhyökkäykset voivat aiheuttaa operatiivisia, maineeseen liittyviä ja oikeudellisia riskejä; odottaa EIP:n hyväksyvän toimintasuunnitelman, joka kattaa sekä puolustuksen kyberhyökkäyksiä vastaan että niistä toipumisen ja johon sisältyy erityisiä tuotoksia ja selkeitä indikaattoreita, ja edistävän vahvaa kyberturvallisuuskulttuuria työntekijöiden keskuudessa; 53. panee merkille, että EIP, komissio ja tilintarkastustuomioistuin uusivat kolmikantasopimuksen 11. marraskuuta 2021; pitää valitettavana, että tarkistettu sopimus ei tarjoa laajaa ratkaisua, jota parlamentti on vaatinut; pitää kuitenkin myönteisenä, että uusi sopimus mahdollistaa tarkastettavien EIP:n asiakirjojen paremman saatavuuden ja virtaviivaista­ misen; muistuttaa, että tilintarkastustuomioistuimen odotetaan saavan käyttöönsä kaikki tiedot, jotka liittyvät yksinomaan EU:n politiikkojen täytäntöönpanoon tarkoitettuihin EIP:n toimiin; 54. panee merkille, että vuonna 2021 EIP:n valitusmekanismiin rekisteröitiin 64 uutta tapausta (77 vuonna 2020), mekanismissa käsiteltiin 107 tapausta (137 vuonna 2020) ja saatiin päätökseen 64 tapausta (94 vuonna 2020); kannustaa EIP:tä seuraamaan valitusmekanismin suosituksia ja toteuttamaan intensiivisiä toimia sidosryhmien tavoittamiseksi ja räätälöityjen tapahtumien tarjoamiseksi niille; 55. kehottaa EIP:tä varmistamaan, että sen valitusmekanismi on käytettävissä, tuloksellinen ja riippumaton, jotta voidaan havaita ja korjata mahdolliset ihmisoikeusloukkaukset EIP:hen liittyvissä hankkeissa; 56. on tietoinen siitä, että hallinnon tarkastus -osaston alainen tutkintajaosto on sisäinen toiminto, joka käynnistää tutkintatoimia petostentorjuntapolitiikassa määritellyistä väärinkäytöksistä, jotta EIP-ryhmälle voidaan antaa asiaankuuluvia tietoja ja suosituksia EIP:n päätöksentekoprosessin perustaksi; 57. panee merkille, että covid-19-pandemian aiheuttamat haasteet ovat vaikuttaneet jo toisena peräkkäisenä vuotena hallinnon tarkastus -osaston toimivaltaisen jaoston toimien toteuttamiseen, mikä on johtanut vastaanotettujen väitteiden määrän vähenemiseen (174 vuonna 2021 ja 183 vuonna 2020), suoritettujen tutkintatoimenpiteiden määrän vähenemiseen (5 vuonna 2021 ja 10 vuonna 2020) ja annettujen suositusten ja lausuntojen määrän vähenemiseen (45 vuonna 2021 ja 52 vuonna 2020, vaikka päätökseen saatujen tapausten määrä oli suurempi eli 204 vuonna 2021 ja 195 vuonna 2020); 58. panee merkille, että niiden väitteiden määrä, joiden tueksi esitettiin näyttöä tutkinnan jälkeen, väheni jyrkästi vuonna 2021 (17 tapausta vuonna 2021 aloitetuista 67 tutkinnasta ja 37 tapausta vuonna 2020 aloitetuista 91 tutkinnasta, mikä merkitsee laskua 41 prosentista 25 prosenttiin); 59. pitää myönteisenä 29. lokakuuta 2021 allekirjoitettua EIP:n ja Euroopan unionin lainvalvontayhteistyöviraston (Europol) välistä työjärjestelyä, jonka pitäisi tasoittaa tietä EIP-ryhmän rahoitukseen liittyvien riskien tehokkaammalle ehkäisemiselle ja havaitsemiselle; 60. pitää myönteisenä, että on perustettu uusi järjestelmä suositusten ja lausuntojen seurantaa ja niistä raportointia varten; pyytää EIP:n hallinnon tarkastus -osaston alaista tutkintajaostoa raportoimaan parlamentille yksityiskohtaisemmin tutkintatoimiensa tuloksista; kehottaa käsittelemään EIP:n hallinnon tarkastus -osaston alaisen tutkintajaoston vuosikertomuksessa sen tutkimien tapausten taloudellisia vaikutuksia laajemmin pelkän tapaustutkimusten selostamisen sijaan, jotta saadaan arvokasta tietoa taloudellisten etujen suojaamisen arviointia varten, mukaan lukien EIP:n suorittama taloudellisia ja operatiivisia riskejä sekä maineriskiä koskeva arvio, kun tehdään päätös asiaa koskevan tutkinnan aiheellisuudesta; 61. arvostaa ennakoivista luotettavuustarkastuksista vastaavan yksikön jatkuvaa työtä ja kannustaa tehostamaan yhteistyötä EIP:n poissulkemisvalmiuksien, komission varhaishavainta- ja poissulkemisjärjestelmän ja muiden asiaan­ kuuluvien toimijoiden (kuten Euroopan petostentorjuntaviraston (OLAF) sääntöjenvastaisuuksien hallinnointijärjestelmän tietokannan ja Arachne-riskinpisteytysvälineen) välillä, jotta voidaan tehostaa petosten ehkäisy- ja havaitsemistoimia, jotka ovat välttämättömiä unionin taloudellisten etujen suojaamiseksi; 62. muistuttaa EIP:tä siitä, että kaksitahoisen luonteensa (EU:n elin ja rahoituslaitos) vuoksi sen on erityisen tärkeää mukautua unionin lainsäädäntöön ja että asianmukainen hallinto, prosessit ja mekanismit olisi johdonmukaisesti suunniteltava ja pantava täytäntöön ja niitä olisi noudatettava unionin normien ja kriteerien mukaisesti; muistuttaa, että ne olisi integroitava hyvin niihin normeihin ja kriteereihin, joita muut unionin yksiköt, joiden kanssa EIP on usein vuorovaikutuksessa, noudattavat;